
Finn működőtőke-befektetések Magyarországon

Dolgozatomban a magyarországi finn működőtőke-befektetésekkel foglalkozom. Célom, hogy bemutassam a Magyarországon tevékenykedő legjelentősebb finn vállalatokat, ezek tevékenységét összehasonlítsam, illetve megvizsgáljam, milyen hatással volt a világgazdasági válság az egyes hazánkban működő finn cégekre, és hogy a válság következtében jelentkező negatív hatások miként érintették Magyarországot.
A tanulmány elején megvizsgálom, mely tényezők motiválják a vállalatokat a külpiacra lépésben, melyek ezen vállalatok stratégiai céljai és bemutatom a külpiacra lépés formáit. Egy következő fejezetben bemutatom a két ország kapcsolatát, különösen, hogy miként hatott a két ország európai uniós tagsága az eddigi kapcsolatokra. Ezután bemutatom a finn–magyar kereskedelmi kapcsolatokat, majd rátérek a hazánkba érkező finn FDI jellemzőinek ismertetésére. A dolgozatban kitérek Finnország, illetve Magyarország gazdaságának az elemzésére is, mivel a két ország gazdasági helyzete jelentős mértékben befolyásolja Finnországból hazánkba érkező közvetlen külföldi tőkebefektetések (FDI) nagyságát. Röviden bemutatom a magyarországi FDI állományt, a magyarországi finn tőkebefektetések alakulását, különös tekintettel a 2000 és 2011 közötti időszakra. A dolgozat egy következő fejezetében bemutatom a hazánkban tevékenykedő legfontosabb finn vállalatokat, valamint a működő tőke szerepét a fogadó ország gazdaságában. A leírtakat a finn vállalatok magyarországi tevékenységével kapcsolatos példákkal is alátámasztom.
Összegzésként elmondható, hogy egyes hazánkban tevékenységet folytató finn vállalatok sikeresen megoldották a világgazdasági válság során keletkezett problémákat és továbbra is sikeresen működnek hazánkban, mások azonban létszámleépítésre vagy akár a vállalat bezárására kényszerültek. Ezek kedvezőtlenül hatottak a fogadó ország, illetve az érintett régió gazdaságára nézve is, mivel emiatt csökkent például a foglalkoztatottak létszáma.
Dolgozatomban felhasználtam a nyomtatásban megjelent, valamint az interneten megtalálható forrásokat és szakirodalmat. Felhasználtam például a Magyar Nemzeti Bank által, a magyarországi finn tőkebefektetésekről készített statisztikákat, a Suomen Pankki (Bank of Finland) honlapján közzétett témához kapcsolódó tanulmányokat, a magyarországi Finn Nagykövetség kiadványait, illetve a gazdasági témájú honlapokon megjelent cikkeket a finn vállalatokról. Munkám során a magyar nyelvű írásokon kívül finn és angol nyelvű munkákat is felhasználtam.



